Vuonna 2015 alkanut pakolaiskriisi synnytti monia toisistaan poikkeavia lieveilmiöitä, jotka ovat aiemmin olleet Suomessa hyvin harvinaisia. Lukuisat maahanmuuttopolitiikkaa kritisoivat mielenosoitukset, anarkistien väkivaltaiset mellakat ja entistä jyrkemmäksi muuttunut julkinen keskustelu ovat kaikki seurausta niistä muutoksista, joita satojen tuhansien ihmisten siirtyminen Eurooppaan on käytännössä aiheuttanut. Yksi näistä lieveilmiöistä on suomalaisten ylläpitämät katupartiot, joiden olemassaolon tarkoitusta on perusteltu ”muuttuneella turvallisuustilanteella”. Tunnetuin näistä katupartiointia harrastavista ryhmistä on kemiläisjohtoinen ”Soldiers of Odin”, joka on kyseisistä partioista saanut eniten huomiota osakseen.

Odinin sotureita on usein kuvattu äärioikeistolaiseksi katujengiksi, jonka toiminta on äärimmäisen maahanmuuttovastaista. Odinin sotureiden toimintaa on kommentoitu ministeritasolla asti, kuin myös lukuisissa ulkomaisissa päivälehdissä. Odinin soturit muodostavat valtiovarainministerin silmissä niin suuren uhan suomalaiselle yhteiskunnalle, että niiden toiminta pitäisi mahdollisimman nopeasti julistaa laittomaksi. Tämä laittomaksi julistaminen onnistuisi esimerkiksi kaventamalla ihmisten kokoontumisvapautta.

Omat tietoni Odinin sotureista olivat sangen puutteellisia. En ollut kertaakaan nähnyt heidän katupartioita omin silmin, eikä minulla ollut juuri mitään käsitystä heidän toiminnastaan. Stubbin kyseenalaisten kannanottojen jälkeen koin kuitenkin velvollisuudekseni ottaa yhteyttä kyseisen liikkeen johtajaan, ja kysyä häneltä henkilökohtaisesti minkälaista ryhmää hän käytännössä johtaa.

Kysyin haastattelumahdollisuutta ensin facebookin välityksellä, jonka jälkeen soitin Odinin sotureiden nokkamiehelle Mika Rannalle. Ranta suhtautui haastattelupyyntööni myötämielisesti, jonka jälkeen sovimme sopivan haastatteluajan. Pyysin paikalle myös yhden Odinin rivimiehen, jotta saisin hieman laajemman kuvan sotureiden maailmankatsomuksesta. Kirjoitin haastattelua varten 30 kysymystä, joista suurin osa on omaa käsialaani. Kysyin myös tutuiltani, että mitä kysymyksiä he haluaisivat esittää tälle sangen salaperäiselle soturijoukolle.

Haastattelu tapahtui kemiläisellä huoltoasemalla, jonne saapui Rannan lisäksi myös Kimmo Oksman, liikkeen nuorehko rivijäsen. He vastasivat kysymyksiini vapautuneesti ja hyväksyivät kirjoittamani muistiinpanot ilman korjausvaatimuksia. Haastattelu pyrkii siis olemaan niin todenmukainen, kuin se vain on mahdollista. Mitään ulostuloja ei ole tietoisesti kaunisteltu. Tavoitteenani oli tehdä haastattelu, jossa Odinin soturit voivat kertoa rehellisesti omasta toiminnastaan. Haastattelun tarkoituksena on myös tuoda julkiseen keskusteluun hieman enemmän konkretiaa kaikkien huhujen vastapainoksi.

Tervehdyksien ja esittelyjen jälkeen aloimme käymään ryhmässä kirjoittamiani kysymyksiä läpi.

1. Mistä tulee nimi Soldiers of Odin?

”Me mietimme syyskuun aikana monia eri nimiä ryhmällemme. ”Soldiers of Odin” oli ryhmän enemmistön mielestä kaikista paras. Nimi oli Mika Rannan keksintö.”

2. Miten kuvailisitte ryhmäänne kolmella sanalla?

”Rentous, luottamus, isänmaallisuus”

3. Minkälaiset ihmiset liittyvät Odinin sotureihin ja sovellatteko jäsenhakemuksissanne jonkinasteisia pääsyvaatimuksia?

”Tietyt rikokset, kuten esimerkiksi raiskaus- tai huumausainerikokset estävät ryhmään pääsyn välittömästi. Henkilön pitää pystyä myös huolehtimaan itsestään ja lähimmäisistään. Henkilön tulee myös olla fyysisesti tarpeeksi vahva partiointitehtäviä varten. Ryhmämme on hyvin miesvoittoinen, mutta jäseninä myös naisia. Suurin osa jäsenistämme on duunaritaustaisia ihmisiä.”

4. Mikä on ollut tärkein yksittäinen syy Odinin sotureiden perustamiselle?

”Yleinen turvattomuuden tunne. Naiset eivät omien sanojensa mukaan uskalla enää liikkua niin vapaasti kaupungilla kuin ennen. Syyllisiä tähän tunteeseen ovat yleensä maahanmuuttajat. Myös pakolaiskriisin näkyminen Kemin katukuvassa kasvatti tarvetta partiotoiminnan aloittamiselle. Heitä tulee liian paljon ja liian nopeasti.”

5. Mikä on liikkeenne lopullinen päämäärä?

”Suomalaisten katujen turvaaminen mahdollisimman monessa eri kaupungissa.”

6. Montako jäsentä Odinin sotureihin tällä hetkellä kuuluu?

”Noin 400-500 koko Suomessa. Kemissä heitä on 60, joista aktiivijäseniä on noin puolet. Jäseneksi haetaan yleensä tutun tai FB:n kautta. Kemin ulkopuolella paikallispiirit hoitavat rekrytoimisen”.

7. Miten teidän organisaatio toimii ja kuinka monessa kaupungissa teillä on toimintaa? Kuka johtaa toimintaa?

”Eri kaupunkien piirejä johdetaan Kemistä käsin. ’Kerhon’ johtoportaan muodostavat kymmenen päällikköä. Jokaisella paikkakunnalla toimii vähintään kolme johtajaa. Toimintaa järjestetään yhteensä 25 paikkakunnalla. Eri paikkakuntien aktiivijäsenten lukumäärä vaihtelee 3 – 75 välillä. Kerhon hierakia toimii seuraavasti: rivijäsenet –> paikallispäällystö -> Kemissä sijaitseva ”hallitus”. Odinin soturit pyrkivät rekisteröimään toimintansa yhdistykseksi, jotta tulevien konserttien, tapahtumien, ja tavaranmyynnin järjestäminen helpottuisi.”

”Toimintaa on syntynyt lähiaikoina myös useissa muissa maissa, kuten Virossa, Unkarissa, Tanskassa, Britanniassa, Saksassa, Tsekissä, Ruotsissa, Puolassa ja Norjassa. On ollut puhetta myös yhdysvaltalaisten ja venäläisten aktiivien kanssa näistä jutuista. Keskinäiset komentosuhteet ovat ulkomaisten ryhmien kanssa vielä epäselviä. Pyrimme antamaan heille ryhmämme säännöt ja ohjelman, mutta emme pysty valvomaan niiden toteutumista. Ulkomailta kohdistunut kiinnostus ryhmäämme kohtaan on perustunut pitkälti toimintamme laajaan uutisointiin.”



8. Missä tilanteessa näkisitte Odinin Sotureiden muuttuvan tarpeettomiksi? Mitkä asiat pitäisi muuttua yhteiskunnassa, jotta tämä päämäärä saavutettaisiin?

”Pitää vähentää turvapaikkaturistien määrää vähintään 80%. Lisäksi Suomessa tulisi kieltää islamin uskon harjoittaminen kokonaan. Toimintamme ei kuitenkaan rajoitu ainoastaan maahanmuuttajiin, sillä suomalaistenkin ihmisten toiminnassa löytyy korjaamisen varaa. Erityisesti nuorisoporukoita olisi hyvä valvoa”

9. Mitä Odinin katupartiot käytännössä tekevät?

”Havainnoidaan, partioidaan ympäri kaupunkia ja valvotaan erityisesti lenkkipolkuja, joita poliisit eivät yleensä valvo. Toimitaan ikään kuin poliisien silminä. Partioinnin säännöllisyydestä päätetään porukalla. Kemissä partioihin osallistuu yleensä 10-15 jäsentä, joita pyritään järjestämään talvisaikaan ainakin kaksi kertaa viikossa. Kesällä mahdollisesti joka päivä. Jututetaan myös nuorisoporukoita, kysytään esimerkiksi onko lähiaikoina tapahtunut häiriöitä.”

10. Miten ryhmänne suhtautuu väkivaltaan?

”Väkivaltaa ei käytetä mihinkään muuhun kuin itsepuolustukseen. Fyysistä toimintaa sovelletaan vain lain antamissa puitteissa, kuten yleisen kiinniottovelvollisuuden perusteella.”

11. Minkälaista yhteistyötä teillä on viranomaisten kanssa ja miten poliisi on tähän mennessä suhtautunut toimintaanne?

”Muutaman kerran ollaan soitettu poliiseille tekemistämme havainnoista. Poliisi kyseli toiminnan alussa, että millä asialla me toimimme, mutta ei ole juuri sen jälkeen ottanut yhteyttä. Eivät ne ole ainakaan kertaakaan todenneet että meidän tulisi poistua miltään alueelta. Emme kuitenkaan pidä heihin säännöllisesti yhteyttä”

12. Pitääkö lehdistössä usein esiintynyt väite paikkaansa, että te olette ”kansallissosialismia kannattava rasistinen viharyhmä”?

”Ei pidä paikkaansa!”

13. Minkälaista maahanmuuttoa Odinin soturit pitävät vahingollisena ja miten nykyistä maahanmuuttopolitiikkaa tulisi mielestänne muuttaa?

”Vahingollinen maahanmuutto on sitä että viedään turvapaikka sellaisilta ihmisiltä, jotka sitä oikeasti tarvitsevat. Nykyään turvapaikanhakijat ovat pääosin nuoria lihaksikkaita miehiä, jotka eivät oikeasti apua tarvitse. Lapsia ja naisia tänne tulee hyvin harvoin. Me suhtaudutaan aika myötämielisesti turvapaikkaa hakevien naisten ja lasten vastaanottamiseen. Nykyinen maahanmuuttopolitiikka hyödyttää ainoastaan huijareita ja elintasopakolaisia. Apu pitäisi viedä paikan päälle, eikä ottaa kyseisten alueiden hyvätuloisimpia miehiä tänne. Kannatamme vapaaehtoista kehitysapua.”

14. Mitä asioita pidätte tällä hetkellä suomalaisen yhteiskunnan suurimpina uhkina?

”Euroopan ja Suomen islamisoitumista. Valtaväestön korvaamista muunmaalaisilla. Halpatyövoimaa, joka polkee palkkoja alaspäin ja heikentää työntekijöiden asemaa. Työperäistä maahanmuutoa ei muutenkaan tarvita, sillä onhan meillä muutenkin satoja tuhansia ihmisiä työttöminä.”

15. Miten suhtaudutte Suomen perinteisiin vähemmistöihin, kuten esimerkiksi juutalaisiin, saamelaisiin, romaneihin ja tataareihin?

”He kuuluvat suomalaiseen yhteiskuntaan, kuten joka ikinen joka osaa elää suomalaisen yhteiskunnan antamissa puitteissa. Maassa maan tavalla”

16. Mihin perustuvat lehdistön väitteet ryhmänne sisäisestä kahtijaosta

”Muutamat henkilöt, jotka ollaan heitetty ulos kerhosta luottamuspulan vuoksi, ovat perustaneet omia katupartioitaan. Taustalla on mahdollisesti ongelmia henkilökemioiden kanssa. Käytännön toiminnassa kahtijakoa ei olla huomattu. Meillä asioista keskustellaan ja äänestetään. Enemmistön äänet ratkaisevat.”

17. Miten teihin kohdistunut yleinen mediamylläkkä ja Stubbin ulostulot ovat vaikuttaneet saamaanne palautteeseen?

”Mediakohut ovat aiheuttaneet valtavan kannatuspiikin tähän mennessä. Vapauksien kieltäminen hermostuttaa ihmisiä, joka sitten lisää meihin kohdistuvaa mielenkiintoa. Yhden ainoan viikon aikana saimme tuhansia tykkäyksiä facebookissa”

18. Saako maahanmuuttajataustainen ihminen liittyä halutessaan Odinin sotureihin?

”Ei kai se mahdotonta ole. Siitä varmaan keskusteltaisiin ja äänestettäisiin, ja jos enemmistö hyväksyisi niin varmaan se sitten onnistuisi. Ei kai siinä silloin mitään suurempia ongelmia olisi. Ryhmä on kuitenkin pääosin suomalaisia varten perustettu.”

19. Miten suhtaudutte itsensä ja oman perheensä elättäviin maahanmuuttajiin, kuten esimerkiksi ulkomaalaisiin ravintolanpitäjiin?

”Maassa maan tavalla. Jos maksaa verot ja huolehtii velvollisuuksistaan, niin mikäs siinä. Ei kai se meitä haittaa”

20. Miten toimisitte, jos esimerkiksi anarkistitaustainen joukko yrittäisi provosoida teitä katutappeluun?

”Pyrimme poistumaan tilanteesta. Mikäli se ei taasen ole mahdollista, olemme kyllä valmiita puolustamaan itseämme. Meillä ei ole tarvetta todistella kenellekkään mitään ja toivomme että saamme hoitaa oman hommamme rauhassa. Emme halua tapella kenenkään kanssa.”

21. Millä tavoin aiotte kehittää toimintaanne tulevaisuudessa?

”Kuten aiemmin mainitsin niin yhdistystoiminnan perustaminen olisi se juttu. Myös omat verkkosivut tehdään mahdollisesti tulevaisuudessa. Pyritään järjestämään urheilutapahtumia ja arpajaisia ja muuta semmoista.”

22. Edustavatko Joensuun piirin puheet ”valkoisen Suomen turvaamisesta” Odinia sotureita yleisesti?

”Se on minun (Mika Ranta) henkilökohtainen mielipide. Ei se edusta Odineita yleisesti. Emme ole valkoista ylivaltaa kannattava porukka. Tuo viittaus on varmaan jostakin minun vanhasta viestistä jäänyt roikkumaan”

23. Vastaako joku tietty henkilö ryhmänne tiedotuksesta vai edustaako jokainen jäsen vain itseänsä?

”Jokainen saa yksilönä olla mitä mieltä haluaa. Kerhon kannanotot tehdään yhteisten päätösten perusteella. Ei meillä ole virallista tiedottajaa, mutta päällystö päättää suuremmista ulostuloista.”

24. Millä tavoin Odinin soturit ovat toimineet tähän mennessä esimerkiksi Kemissä?

”Kerran löydettiin dementoitunut vanhus ulkoa ja toimitettiin hänet viranomaisten haltuun. Tarkastimme myös Takajärvellä sijaitsevan hylätyn kerrostalon, jonka lähistöllä mamutaustaiset ihmiset olivat kuuleman mukaan ahdistelleet lapsia. Ehdotelleet mm.seksiä ja suudelleet väkisin. Asunnosta löytyi lasten alusvaatteita, patja ja sähköpatteri. Siellä oli myös kirurginveitsiä lattialla. Ilmoitimme poliisille asiasta. Haluttiin myös varmistaa ettei kukaan enää eksy asuntoon vahingossa. Meillä on ollut myös pienimuotoisia kontakteja maahanmuuttajaryhmien kanssa, jotka ovat käyttäytyneet uhkaavasti. Epäilemme että he yrittävät aiheuttaa yhteenottoja meidän kanssa.”

25. Pyrittekö tekemään jatkossa yhteistyötä muiden katupartioiden kanssa?

”Totta kai. Mitä enemmän porukkaa liikkuu kaduilla, sitä turvallisempaa se on kaikille. Keskinäiselle nokittelulle ei tarvetta. Kyllähän kaduille mahtuu meitä ihmisiä.”

26. Mitkä asiat tekevät Suomesta hyvän maan asua?

”Mahdollisuus kouluttautua ja mahdollisuus kehittää itseänsä vapaasti. Suomi on edelleen suhteellisen turvallinen maa asua.”

27. Minkälaista palautetta olette saaneet tähän mennessä tavallisilta kaduntallaajilta?

”Pääosin positiivista palautetta. Tähän mennessä ainoastaan yksi henkilö on suhtautunut meihin avoimen vihamielisesti. Ihmiset pääosin pitävät meistä ja ottavat aktiivisesti yhteyttä turvallisuuteen liittyvissä asioissa. Olemme valmiita ottamaan vastaan myös kritiikkiä, mutta sen tulisi perustua tosiasioihin eikä huhuihin.”

28. Jatkavatko Odinin soturit katupartiointiaan normaalisti, jos hallitus päättää julistaa toimintanne laittomaksi?

”Katsotaan miten kansa siihen reagoi. Emme voi mitenkään uskoa sitä, että kyseisiä ehdotuksia voitaisiin hyväksyä. Jos semmonen laki menisi läpi, jouduttaisiin Suomesta poistamaan kaikki symbolit vaatteista, sillä ainahan jonkun mielestä ne lietsovat vihaa. Mistä silloin edes tiedettäisiin, mitkä joukot olisivat ’viharyhmiä’ ja mitkä eivät? Ymmärtäisimme partioiden kieltämisen, jos sille löytyisi oikea syy. Emme ole tähän mennessä tehneet ensimmäistäkään rikosta, joten miten meidän toiminta voitaisiin muka kieltää? Pyrimme muutenkin aktiivisesti poistamaan liian aggressiiviset ihmiset kerhostamme, jos semmoisia ongelmia ilmenee.”

29. Mitä suuria muutoksia suomalainen yhteiskunta tulee kokemaan vuoden 2016 aikana? Mistä asioista jälkipolvet tulevat muistamaan tämän vuoden?

”Tämä on se vuosi, kun Euroopan laajuisesta maahanmuuttopolitiikasta tulee hallittua. Vuoden 2015 tapahtumat eivät voi toistua enää uudestaan. Poliitikot tietävät mitä siitä saattaisi seurata”

30. Uskotteko että katupartiot olisivat voineet estää Kölnin kaltaisia joukkoahdisteluja?

”Kyllä uskon. Jos me partioimme kadulla, vastaavat rikollisten kokoontumiset olisivat mahdottomia. Normaalisti kun maahanmuuttajat kokoontuvat isommaksi joukoksi, olemme itse paikalla tarkkailemassa. Emme tee muuta kuin seuraamme tilannetta sopivan välimatkan päästä. Läsnäolomme itsessään hillitsee rikollisia toimia.”

Haastattelun loppuun haluaisin vielä kysyä, että mitä haluaisitte sanoa ihmisille, jotka pelkäävät teidän läsnäoloanne?

”Ei meitä tarvitse pelätä, tulkaa rauhassa juttelemaan. Jos ette pelkää maahanmuuttajia, miksi pelkäisitte meitä?”

Tämän jälkeen päätin haastattelun ja otin haastateltavista tekstin alussa esiintyvän valokuvan. Kiittelin heitä yhteistyöstä ja saavuin asunnolleni kirjoittamaan tätä haastattelua puhtaaksi.

– Tuukka Kuru